Scooby-Doo

Το Scooby-Doo είναι αμερικανικό franchise μέσων που βασίζεται στην τηλεοπτική σειρά κινουμένων σχεδίων του 1969, Scooby-Doo, Where Are You!. Η σειρά δημιουργήθηκε από τους σεναριογράφους Τζο Ρούμπι και Κεν Σπίαρς για την Hanna-Barbera Productions. Προβαλλόταν κάθε Κυριακή και σε αυτή πρωταγωνιστούν οι έφηβοι χαρακτήρες Φρεντ Τζόουνς, Δάφνη Μπλέικ, Βέλμα Ντίνκλι και Σάγκι Ρότζερς. Λύνουν μυστήρια, τα οποία παρουσιάζονται αρχικά ως υπερφυσικά, με τη βοήθεια του σκύλου του Σάγκι, Scooby-Doo. Η Hanna-Barbera και ο διάδοχός της, Warner Bros. Animation, έχουν φτιάξει πολλές σειρές κινουμένων σχεδίων βασισμένες στην αρχική. Επιπλέον, έχουν κυκλοφορήσει πολλά άλλα μέσα, συμπεριλαμβανομένων κινηματογραφικών ταινιών, τηλεταινιών, βιντεοπαιχνιδιών και άλλα.

Το 2013, το περιοδικό TV Guide κατέταξε το Scooby-Doo, Where Are You! στην πέμπτη θέση των καλύτερων τηλεοπτικών σειρών κινουμένων σχεδίων όλων των εποχών.

Πλοκή
Σε κάθε επεισόδιο ο Σκούμπι και η παρέα του, αποτελούμενη από τον Φρέντι Τζόουνς, τη Δάφνη Μπλέικ, τη Βέλμα Ντίνκλι και τον Σάγκι Ρότζερς, ταξιδεύουν στον κόσμο. Κάθε μέρος που επισκέπτονται είναι στοιχειωμένο από ένα τέρας ή φάντασμα, πίσω από το οποίο κρύβεται πάντα κάποιος άνθρωπος. Η ομάδα έχει ως στόχο να διαλευκάνει το μυστήριο, βρίσκοντας ποιος είναι ο ένοχος και γιατί έχει προβεί σε αυτή την ενέργεια. Αφού γίνει η απαραίτητη έρευνα και βρεθούν αρκετά στοιχεία, στήνεται μια παγίδα με την οποία συλλαμβάνεται ο ένοχος και ξεσκεπάζεται η δολοπλοκία του.

Σε ορισμένες εκδοχές, οι αρχική ιδέα παραλλάσσεται, ενώ πρωταγωνιστικό ρόλο αναλαμβάνουν νέοι ήρωες, όπως ο ξάδελφος του Σκούμπι, Scooby-Dum, και ο ανιψιός του, Scrappy-Doo, σε συνδυασμό με κάποιους από αρχικούς ήρωες.

Χαρακτήρες
Σκούμπι Ντου
Ο Σκούμπι Ντου είναι ένας από τους πέντε κύριους πρωταγωνιστές της ομώνυμης τηλεοπτικής σειράς κινουμένων σχεδίων. Είναι το κατοικίδιο και η συντροφιά του Σάγκι Ρότζερς. Η ηλικία του είναι 7 σκυλίσια έτη, που ισοδυναμούν με 49 ανθρώπινα έτη."Περιοδικό Scooby-Doo - Λύσε τα μυστήρια του κόσμου, εκδόσεις DeAgostini

Διάφορες πτυχές του χαρακτήρα του Σκούμπι-Ντου έχουν διαμορφωθεί μέσα από το τηλεοπτικό πρόγραμμα. Φαίνεται να παρουσιάζει πολλά κοινά χαρακτηριστικά με τον ιδιοκτήτη του. Παρουσιάζεται ως δειλός και παντοτινά πεινασμένος. Αυτός και ο Σάγκι είναι συνήθως τα υποψήφια ζωντανά δολώματα που θα μεταφέρουν τα τέρατα στην παγίδα. Ωστόσο αυτοί αρνούνται στην αρχή, αλλά στη συνέχεια ενδίδουν στον πειρασμό των γλυκών και των μπισκότων που τους προσφέρονται. Παρόλα αυτά είναι συνήθως αυτός που πιάνει τον ένοχο. Αν και σκύλος, έχει την δυνατότητα να μιλάει σαν άνθρωπος, προσθέτοντας μπροστά από κάθε λέξη το γράμμα "ρ".

Ο Σκούμπι είναι καφετί εξ ολοκλήρου με διακριτές μαύρες βούλες σε όλο του το σώμα. Τα μάτια του είναι μαύρα, όπως και η μύτη του. Φοράει ένα τιρκουάζ κολάρο, από το οποίο κρέμεται μια κονκάρδα ιδίου χρώματος. Πάνω στην κονκάρδα είναι χαραγμένα τα αρχικά "SD" για "Scooby-Doo". Ο σχεδιαστής δημιουργός του, Ιβάο Τακαμότο, έχει αναφέρει ότι εμπνεύστηκε τον Σκούμπι σαν ένα καθαρόαιμο. Είπε ότι "αποφάσισε να πάει αντίθετα στο κατεστημένο, δίνοντας στον σκύλο καμπούρα στην πλάτη, λυγισμένα και στραβά πόδια, και μικρό πιγούνι. Ακόμη και το χρώμα είναι εσφαλμένο". Επίσης, επέμεινε να του δώσει μια πιο ανάλαφρη, "κόμικ" χροιά.

Φρέντι Τζόουνς
Ο Φρέντερικ Χέρμαν Τζόουνς είναι ο αρχηγός της ομάδας λύσης μυστηρίων. Φοράει συνήθως μπλε ή άσπρο φούτερ, ένα πορτοκαλί μαντίλι στο λαιμό και μπλε τζιν παντελόνι. Στην σειρά What's New Scooby-Doo? η εμφάνισή του τροποποιείται ελαφρώς, καθώς προσθέτονται μπλε ρίγες στο άσπρο φούτερ του. Έχει ξανθά μαλλιά. Είναι συνήθως αυτός που στήνει την παγίδα, που αποβαίνει ανεπιτυχής. Επίσης στη διάρκεια της έρευνας, είναι αυτός που λέει στους υπόλοιπους πότε και πώς να χωριστούν. (Οι συνηθισμένες ομάδες είναι Φρέντι-Δάφνη-Βέλμα και Σάγκι-Σκούμπι, αν και κάποιες φορές η Βέλμα μπαίνει στην ομάδα του Σάγκι και του Σκούμπι).

Δάφνη Μπλέικ
Η Δάφνη Άννα Μπλέικ είναι μέλος της ομάδας λύσης μυστηρίων. Προέρχεται από πλούσια οικογένεια και χαρακτηρίζεται από το κόκκινο χρώμα των μαλλιών της και την αίσθηση της για την μόδα.

Η Δάφνη απεικονίζεται ως μια ενθουσιώδης, αλλά κάπως αδέξια και επιρρεπής στον κίνδυνο νεαρή κοπέλα. Εξαιτίας αυτής της αδυναμίας της, περιστασιακά απαγάγεται, φιμώνεται και φυλακίζεται από τα τέρατα. Ωστόσο, σώζεται πολλές φορές από τον Σάγκι και τον ΣκούμπιWhat's new, Scooby-Doo? S01E04 "Big Scare in the Big Easy" ή και από όλη την ομάδα. Παράλληλα με την συνέχιση της σειράς, ο χαρακτήρας της εξελίσσεται. Γίνεται ένα πιο δυνατό, ανθεκτικό και αυτόνομο άτομο που μπορεί να φροντίσει τον εαυτό του, ακόμα και να φέρει εις πέρας αποστολές μόνη της.What's new, Scooby-Doo? S01E01 "There Is No Creature Like Snow Creature" Αν και δεν είναι τόσο έξυπνη όσο η Βέλμα, λύνει τα προβλήματά της με άλλο τρόπο. Βοηθάει την ομάδα ξεκλειδώνοντας πόρτες χρησιμοποιώντας προϊόντα καλλωπισμού που υπάρχουν μέσα στη τσάντα της. 

Η συνήθης εμφάνισή της αποτελείται από ένα μοβ φόρεμα, ροζ παπούτσια και ένα πράσινο μαντίλι στον λαιμό. Στις ταινίες Scooby-Doo and the Cyber Chase, Scooby-Doo on the Zombie Island και Scooby-Doo and the Witch's Ghost φορούσε ένα μοβ και πράσινο ταγέρ και ασορτί παπούτσια. Στη σειρά Ο Σκούμπι Ντου και τα Φαντάσματα φορούσε μια διαφορετική μοβ μπλούζα, μοβ παντελόνι και μοβ ψηλοτάκουνα παπούτσια. 
Βέλμα Ντίνκλι
Η Βέλμα Ευγενία Ντίνκλι είναι μέλος της ομάδας επίλυσης μυστηρίων και πρωταγωνιστής της σειράς Σκούμπι Ντου. Γνωστή για τη μεγάλη ευφυΐα της.

Η Βέλμα έχει ενεργό ρόλο στη διαδικασία επίλυσης των μυστηρίων. Χρησιμοποιώντας την ευφυΐα της, επεξεργάζεται τα στοιχεία που συλλέγει η ομάδα και φτάνει στο άτομο που κρύβεται πίσω από το τέρας ή το φάντασμα. Φοβάται να λάβει μέρος στις αποστολές. Πολλές φορές, την ώρα της καταδίωξης από το τέρας, σκοντάφτει και πέφτει, με αποτέλεσμα να φύγουν τα γυαλιά από τα μάτια της. Λόγω της μυωπίας της, δεν μπορεί να δει αν δεν ξαναφορέσει τα γυαλιά. Το όνειρό της είναι να δουλέψει στη NASA.

Η Βέλμα φοράει τις περισσότερες φορές ένα φαρδύ πορτοκαλί πουλόβερ, κοντή κόκκινη πλισέ φούστα, κάλτσες μέχρι το γόνατο και κόκκινα Mary Jane παπούτσια.

 Σάγκι Ρότζερς 
Ο Σάγκι είναι ο κολλητός φίλος και ιδιοκτήτης του Scooby-Doo. Είναι ένας ψηλόλιγνος έφηβος με τεράστια όρεξη για φαγητό, αρκετά ελαφρύς για την ηλικία του, τόσο ώστε η Βέλμα Ντίνκλι να μπορεί να τον σηκώσει με τα χέρια της. Φοράει συνήθως ένα πράσινο πουκάμισο με λαιμό V, καφέ παντελόνι καμπάνα και μαύρες πλατφόρμες. Μερικές φορές εμφανίζεται με κόκκινο πουκάμισο με λαιμό V και μπλε παντελόνι.

 Σειρές και ταινίες 
Η πρώτη σειρά Σκούμπι-Ντου είναι το Scooby Doo, Where Are You! που προβλήθηκε το 1969. Η πιο πρόσφατη σειρά Σκούμπι-Ντου είναι το Scooby-Doo and Guess Who? που ξεκίνησε να προβάλλεται τον Μάρτιο του 2019.

 Scooby-Doo Where Are You! (Σκούμπι-Ντου πού Είσαι!)

 The New Scooby-Doo Movies (Αξέχαστες Ταινίες Σκούμπι-Ντου)

 The Scooby-Doo Show (Το Σόου του Σκούμπι-Ντου)

 Scooby's Laff a Lympics (Σκούμπι-Ντου Ολυμπιακοί Γέλιου)

 Scooby and Scrappy-Doo (Ο Σκούμπι-Ντου και ο Σκράπι-Ντου)

 The New Scooby-Doo and Scrappy Doo Show (Το Νέο Σόου του Σκούμπι-Ντου και του Σκράπι-Ντου)

 The New Scooby-Doo Mysteries (Τα Νέα Μυστήρια του Σκούμπι-Ντου)

 The 13 Ghosts of Scooby-Doo (Τα 13 Φαντάσματα του Σκούμπι-Ντου)

 A Pup Named Scooby-Doo (Ένας Σκύλος που τον Έλεγαν Σκούμπι-Ντου)

 What's New Scooby-Doo? (Τί τρέχει Σκούμπι-Ντου;)

 Shaggy! Scooby-Doo! Get a Clue! (Ο Σκούμπι-Ντου και ο Κολλητός Του)

 Scooby-Doo Mystery Incorporated (Σκούμπι-Ντου Ιστορίες Μυστηρίου)

 Be Cool Scooby-Doo (Κούλαρε Σκούμπι-Ντου)

 Scooby-Doo and Guess Who? (Σκούμπι-Ντου Μάντεψε Ποιος;)

Παραπομπές

Εξωτερικοί σύνδεσμοι
 To site του Scooby-Doo
 Η πρώτη ταινία με ηθοποιούς του Scooby-Doo στο IMDb
 Η δεύτερη ταινία με ηθοποιούς του Scooby-Doo στο IMDb


Κατηγορία:Τηλεοπτικές σειρές κινουμένων σχεδίων
Κατηγορία:Αμερικανικά κόμικς
Κατηγορία:Αμερικανοί χαρακτήρες κόμικς
Κατηγορία:Φανταστικοί σκύλοι
Κατηγορία:Εμπορικά σήματα οπτικοακουστικών μέσων